У складу са Директивом о ангажовању лица по основу уговора о обављању привремених и повремених послова и уговора о делу број: 112-01-6/2020-01 од 13. јула 2020. године, Канцеларија за јавне набавке објављује јавни позив за ангажовање лица по основу уговора о обављању привремених и повремених послова, за послове који су наведени у Опису послова, који је саставни део овог јавног позива.

**Период ангажовања**

Уговор о привременим и повременим пословима се може закључити на период до 120 радних дана у току календарске године са незапосленим лицем, запосленим који ради непуно радно време – до пуног радног времена или са корисником старосне пензије у складу са одредбом члана 197. Закона о раду („Службени гласник РС“ бр. 24/05, 61/05, 54/09, 32/13, 75/14, 13/17-УС, 113/17 и 95/18 – аутентично тумачење).

**Услови ангажовања**

Кандидат треба да поседује стручну спрему, вештине и знања која су наведена за посао за који се пријављује а који се налази у Опису послова.

**Накнада**

Висина месечне накнаде за обављање послова наведених у јавном позиву зависи од врсте, обима и сложености послова који се обављају и креће се у распону плата прописаних за државне службенике и намештенике.

**Садржај пријаве**

Заинтересована лица попуњавају Пријаву по јавном позиву, која чини саставни део овог јавног позива, и уз њу достављају своју радну биографију која поред личних података треба да садржи податке о образовању, стручном усавршавању, посебним областима знања и вештина које лице поседује.

**Начин подношења пријава**

Пријаве се подносе путем електронске поште на е-адресу: office@ujn.gov.rs или на адресу Канцеларије за јавне набавке, ул. Немањина бр. 22-26 Београд са назнаком „За јавни позив – Канцеларија за јавне набавке“, почев од дана објављивања јавног позива на интернет страници Канцеларијe за јавне набавке. Рок за достављање уредно попуњених пријава је 27. септембар 2024. године.

**Избор кандидата**

Кандидати који испуњавају услове за обављање послова за које су поднели пријаве, биће позвани на усмени разговор у току трајања овог јавног позива. Обавештења о датуму и времену одржавања разговора кандидатима ће бити саопштена путем бројева телефона или електронске поште на е-адресу коју су навели у својим пријавама. Усмени разговори са кандидатима обављаће се у просторијама Канцеларије за јавне набавке, ул. Грачаничка 8, Београд.

Кандидати који буде изабран, у обавези је да достави: оверену фотокопију дипломе о стеченом образовању, фотокопију картице текућег рачуна, очитану личну карту или фотокопију личне карте.